Génesis 38
Judämpi Tamarampi
1Uca urunacasti Judá chachajj jilanacapat sarakawayjjasinjja, Hira sat jaken utaparu jaquiriw sarjjäna, uca jakesti Adulam sat chekanquirïnwa. 2Uca chekansti, Judá chachajj Súa sat cananeo jaken phuchaparuw uñjäna, ucatsti jupampiw casarasjjäna. 3Cunapachatejj jupampëjjän ucqhasti uca warmejj usurëjjänwa, mä yokall wawa wawachasjjäna, ucarusti Er sasaw suticharaquïna. 4Wastatampi usurëjjasinjja yakha wawanëjjaraquïnwa, ucarusti Onán sasaw suticharaquïna. 5Uca khepatsti wastatampi wawaniquïscänwa. Uca wawaparusti Sela sasaw suticharaquïna. Cunapachatejj uca wawanïcän ucqhajj Judájj Quezib sat chekancänwa.
6Judästi Er sat jilïr yokaparojj, Tamar sat warmimpiw casarjjäna. 7Ucampisa Er chachajj Tatitu Dios nayrakatanjja jan wali sarnakäna, ucatwa Diosajj juparojj jiwayjjäna. 8Ucat Judäjj Onanarojj saraquïna:
—Jilaman viudapampi casarasim, ucat cuñadon luräwinacap phokharaquim, uqhamat jilamajj juma toke wawanïñapataqui —sasa.
9Ucampis Onán chachajj amuyasïnwa wawanac nazcaspän ucanacajj janiw jupan wawapa satäcasapänti. Ucatwa sapa cuti jilapan viudapampi iquintcän ucqhajj janiw usuriptayañ muncänti, jan ucasti orakeruquiw waranucünjja, uqhamat jilapajj jan jupa toke wawanïñapataqui. 10Tatitusti Onán chachan uqham luratapatjj wal colerasïna, ucatwa juparus jiwayaraquïnjja. 11Uqhamasti Judäjj Tamar yojjch'aparojj sänwa:
—Jumajj jichhajj viudätawa, ucatsti awquiman utapar sarjjam, ucan jacaraquim Sela yokajjan jilsuñapcama. Mä toketjja Judäjj amuyaraquïnwa, inampis Selajj jilanacapjam jiwjjaraquispa uca. Uqhamwa Tamar warmejj awquipan ucar sarjjäna.
12Tiemponacajj pasawayjjänwa, Judá jaken warmipas jiwjjaraquïnwa, ucasti Súa jaken phuchaparaquïnwa. Cunapachatejj Judá jakejj lutu isi apsusjjän ucqhasti Timnat sat marcaruw sarjjäna, cawqhantejj ovejanacat t'awra yawisipcän ucaru. Hira sat adulamita amigoparaquiw compañänjja. 13Tamarasti awcch'ipan Timnat sat marcaru t'awra yawir saratap yatisinsti, 14viuda isip apsusïna, ucatsti mä velompiw janjjatasiniraqui, jan qhitimpis uñt'ayasiñataqui, ucatsti Enaim marca puncu mantañaruw kont'asi, ucasti Timnat thaquinquiwa. Ucsti luränwa Selan waynäjjatap yatisina, ucatsti janiraquiw jupampi casarapcataynati.
15Cunapachatejj Judá chachajj uñjän ucqhasti mä jan wali sarnaker warmïcaspas uqhamwa amuyäna, velon ch'okt'atätap laycu. 16Thaquit maysaru saraktasinsti uca warmiruw jicjjati, janiraquiw yojjch'apätapjja yatcänti, ucatsti sänwa:
—Nayajj jumampiw iquintañ munta —sasa.
—¿Nayampi iquintasasti cunsa churitäta? —sasaw warmejj saraquïna.
17—Tamanacajjat mä cabrito irpayanïma —sasaw Judäjj saraquïna.
—Waliquiwa, ucampisa mä prenda jaytita, jumanquirit cunäpasaya, uca cabrito irpayaniñamcama —sasaw warmejj saraquïna.
18—¿Cunsa munta nayan jaytañajj-jja? —sasaw Judäjj jisct'araquïna. Warmisti:
—Sellompi, cordonapamppacha, thujrumampi jaytawayita —sasaw saraquïna.
Judästi take ucanacjja churjjänwa, ucatsti uca warmimpiw iquintäna, usur jakeptayaraquïnwa. 19Ucjjarusti Tamar warmejj sarjjänwa, velopsti apsusjjaraquïnwa, ucatsti lutu isipampiw isintasjjaraquïna.
20Uca khepatsti Judäjj adulamita amigopampiw mä cabrito irpayjjaraquïna, warmejj uca prendanac cuttayjjañapataqui, ucampis amigopajj janiw jicjjatcjjänti. 21Ucat uca chekan jaquir jakenacaru jisct'i:
—¿Cawquinquis uca Enaim chekan kont'atäcänsa uca jan wali sarnaker warmejja? —sasa.
—Acanjja janiw cuna jan wali sarnaker warmis utjquiti —sasaw jakenacajj sapjjaraquïna.
22Ucatsti jupajj Judá chachan ucaruw cuttänjjäna, saraquïnwa:
—Janiw uca warmirojj jicjjatancti, uqhamarus jakenacajj sapjjaraquituwa: ‘Janiw acanjja cuna jan wali sarnaker warmis utjquiti’ —sasa.
23Judästi saraquïnwa:
—Cunanactejj jaytancäyät ucanacjja catusiscpan, jan qhitis uqham jiwasat sawcasiñapataqui; ucampisa nayajj cabritjja apaysmawa, jumasti janiw jicjjatancaractati —sasa.
24Ucat quimsa phajjsi pasatatsti jakenacajj Judá chachar yatiyiriw jutapjjäna:
—Yojjch'amajj yakha chachanacampiw sarnakatayna, jichhasti usuriraquiwa —sasa.
Ucatsti Judá chachajj jach'atwa arsu:
—¡Irpsunisin ninampi phichhantapjjam! —sasa.
25Irpsunipcän ucqhasti, Tamar warmejj awcch'ipar yatiyiriw qhitäna: “Qhitincquitejj aca yänacajj ucaw usuriptayawayitu. Jumajj wal wali uñjjatam qhitinquisa aca sellojja, uqhamarac cordonapasa, aca thujrusa” sasa. 26Cunapachatejj Judá chachajj yänacapa uñt'asïna ucqhasti sänwa: “Jupajj janiw cuna juchanïquisa, nayaw juchanïtjja, Sela yokajjampi jan casaratajjatjja” sasa. Ucatsti janipuniw mayampsa jupampejj iquintcjjänti.
27Tamarajj wawachascän uca urusti ispa wawachasïnjja. 28Naciñ horasasti maynïrejj amparapwa loksunïna, ucatsti parterajj mä wila ch'anqhampiw chint'araquïna: “Acaw nayrakata nacejja” sasa. 29Ucampisa ucspachaw wawajj amparapjja ayantasiwayjjäna, ucatsti jilapaw nayrakat nacïnjja. Ucatwa parterajj Fares sas sutichänjja, saraquïnwa: “¿Cunjämarac jumasti nayrakat mistuntasti?” sasa. 30Ucjjarusti maynïri wawaw naciraquïna, cawquïritejj wila ch'anqhampi chint'atäcän uca, juparusti Zara sasaw suticharaquïna.
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn fin_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn